Ina scarsolada 

Noss’entira famiglia è narra dal scarsolar, saja quai sin la tuma en noss quartier u sin la pista. Il pli gugent giain nus cun la pendiculara da Razén si Veulden e scarsolain alura tras il guaud fin a Domat. Sin viadi faschain nus mintgamai ina pitschna marenda e giudain la bella vista. Suenter vai vinavant sin la via cuvernada cun naiv fin giu en la val. L’enviern passà essan nus era stads diversas giadas a scarsolar si Flem. Cura che la pista n’era betg ideala per la scarsola, avain nus fatg l’emprova cun il bob. Gia suenter in curt viadi avain mia figlia giuvna e jau fatg in sgol tras l’aria ed essan ans platgadas cun il chau en la naiv. Davent da là ha Laura gì in vaira respect e reclamava a tut pudair, sche nus avevan in pau dapli tempo. Jau percunter era fitg surstada da la gronda differenza da manischar il bob, cumpareglià cun la scarsola. – La davosa giada era jau ida cun bob da mattatscha ed aveva pers il sentiment per quel! – La cursa aval era la fin però fitg divertenta e Laura ha tuttina anc gì plaschair da mias abilitads da manevrar il bob. 

Per fortuna essan nus arrivadas a chasa senza bottas blauas. Ma jau era quietada da savair, che nus eran protegidas bain cun nossas chapellinas. Senza quellas na giain nus numnadamain mai davent da chasa, n’emporta betg sche nus giain cun skis ubain a scarsolar! 

Jau As giavisch bels dis d’enviern senza incaps u bottas blauas. 

Salids cordials 
Karin Kohler-Pattis